Театрхэм я махуэхэр
2013 гъэм щэкIуэгъуэм и 18-м щыщIэдзауэ 22 пщIондэ Налшык Кавказ Ищхъэрэм и театр гъэлъэгъуапIэ нэхъыщхьэ хъунущ. Къалэм щекIуэкIынущ Кавказ Ищхъэрэм и лъэпкъ драмэ театрхэм я III фестивалу «Южная сцена» зыфIащар. Зэхыхьэр къызэрагъэпэщащ Станиславский Константин къызэралъхурэ илъэси 150-рэ зэрырикъум и щIыхькIэ.
Махуитхум къриубыдэу хьэщIэхэмрэ республикэм исхэмрэ зыхагъэгъуэзэну Iэмал яIэнущ Дагъыстэным, Къалмыкъым, Адыгейм, Осетие Ищхъэрэ-Аланием, Ингушым, Ставрополь крайм я театр нэхъыщхьэхэм я зэфIэкIым.
ЩэкIуэгъуэм и 18-м сыхьэт 15.00-м Ингушым и Урыс къэрал музыкэ-драмэ театрым Кулиев Къайсын и цIэр зезыхьэ Балъкъэр къэрал драмэ театрым щигъэлъэгъуэнущ Гоголь Н. и «Женитьба» спектаклыр. Пщыхьэщхьэм сыхьэт 18-рэ дакъикъэ 30-м фестивалыр къызэIуахынущ Ставрополь и драмэ театр Лермонтов Михаил и цIэр зезыхьэм Гипсон У. и «Сотворившая чудо» спектаклымкIэ.
ЩэкIуэгъуэм и 19-м сыхьэт 15.00-м ЩоджэнцIыкIу Алий и цIэр зезыхьэ Къэбэрдей къэрал драмэ театрым Къалмыкъ Республикэм и Лъэпкъ драмэ театр Басангов Б. и цIэр зезыхьэм щигъэлъэгъуэнущ Бадмаев А. и «Голубоглазая каторжанка» спектаклыр. Сыхьэт 18-рэ дакъикъэ 30-м Осетие-Ищхъэрэ Аланием и къэрал академическэ театр Тхапсаев Владимир и цIэр зезыхьэм игъэлъэгъуэнущ Вебер Ф. и «Кто из нас дурак?» спектаклыр.
ЩэкIуэгъуэм и 20-м ЩоджэнцIыкIу Алий и цIэр зезыхьэ Къэбэрдей къэрал драмэ театрым и утыкум итынущ Дагъыстэным и къэрал къумыкъу музыкэ-драмэ театр Салаватов А. и цIэр зезыхьэр. Островский А. и «Бешенные деньги» спектаклращ абы игъэлъэгъуэнур.
ЩэкIуэгъуэм и 21-м сыхьэт 15.00-м Кулиев Къайсын и цIэр зезыхьэ Балъкъэр къэрал драмэ театрым игъэлъэгъуэнущ Гольдони К. и «Трактирщица» спектаклыр. ЩоджэнцIыкIу Алий и цIэр зезыхьэ Къэбэрдей къэрал драмэ театрым сыхьэт 18-рэ дакъикъэ 30-м щагъэлъэгъуэнущ Толстой А. и «Пащтыхьымрэ пащтыхь гуащэмрэ» спектаклыр.
ЩэкIуэгъуэм и 22-м сыхьэти 10.00-м УФ-м и Театр лэжьакIуэхэм я зэгухьэныгъэм и щIыналъэ къудамэм зэIущIэ щекIуэкIынущ, урыс театр школым зегъэужьыным ехьэлIауэ Станиславскэм и Iуэху еплъыкIэхэр къэбгъэсэбэпу Кавказ Ищхъэрэм и лъэпкъ театрхэм зэрызебгъэужьыфыну щIыкIэм теухуауэ. Сыхьэт 15.00-м Адыгэ Республикэм и къэрал драмэ театр Пушкин А. и цIэр зезыхьэм Къэбэрдей къэрал драмэ театрым щигъэлъэгъуэнущ Розов В. и «В день свадьбы» спектаклыр. Сыхьэт 19.00-м фестивалыр ЩоджэнцIыкIу Алий и цIэр зезыхьэ Къэбэрдей къэрал драмэ театрым щызэхуащIыжынущ, нэхъыфIхэм тыгъэхэр хуащIынущ.
Аращи, артистхэр къапоплъэ театр гъуазджэр фIыуэ зылъагъухэм.
ГЕРАСИМОВЭ Риммэ.
